b'\n_START_ARTICLE_\n\xc8\x9aara Ha\xc8\x9begului\n_START_PARAGRAPH_\n\xc8\x9aara Ha\xc8\x9begului (maghiar\xc4\x83 H\xc3\xa1tszegvid\xc3\xa9k, Hatzak; german\xc4\x83 Wallenthal) este un \xc8\x9binut istoric \xc8\x99i etnografic din col\xc8\x9bul de sud-vest al Transilvaniei, jude\xc8\x9bul Hunedoara, Rom\xc3\xa2nia. \xc8\x9aara Ha\xc8\x9begului cuprinde depresiunea cu acela\xc8\x99i nume, dar \xc3\xaen \xe2\x80\x9ezona de influen\xc8\x9b\xc4\x83\xe2\x80\x9d a ei se afl\xc4\x83 \xc8\x99i a\xc8\x99ez\xc4\x83rile situate pe cursul superior al Streiului, p\xc3\xa2n\xc4\x83 la v\xc4\x83rsarea acestuia \xc3\xaen Mure\xc8\x99. \xc8\x9aara Ha\xc8\x9begului este una dintre microregiunile cele mai bogate din Rom\xc3\xa2nia din punct de vedere istoric: aici se g\xc4\x83sesc c\xc3\xa2teva dintre cele mai importante monumente de arhitectur\xc4\x83 \xc8\x99i arheologie din \xc8\x9bar\xc4\x83. Tot \xc3\xaen \xc8\x9aara Ha\xc8\x9begului a fost realizat\xc4\x83 una dintre cele mai ambi\xc8\x9bioase amenaj\xc4\x83ri hidroenergetice din \xc8\x9bar\xc4\x83. Zona este cunoscut\xc4\x83 \xc8\x99i pentru fosilele de dinozauri g\xc4\x83site aici de catre Graf Nopcsa.\n_START_SECTION_\nCadrul geografic\n_START_PARAGRAPH_\n\xc8\x9aara Ha\xc8\x9begului se afl\xc4\x83 \xc3\xaen Transilvania, la \xc3\xaentret\xc4\x83ierea acestei provincii istorice cu Banatul \xc8\x99i Oltenia. _NEWLINE_Strict geografic, \xc8\x9aara Ha\xc8\x9begului se suprapune peste depresiunea omonim\xc4\x83, m\xc4\x83rginit\xc4\x83, la sud, de Mun\xc8\x9bii Retezat, alt. Vf. Peleaga 2509 m shi Vf. Papusa 2508, la est \xc8\x99i nord-est, de Mun\xc8\x9bii \xc8\x98ureanu, la vest, de Mun\xc8\x9bii \xc8\x9aarcu, iar la nord de Mun\xc8\x9bii Poiana Rusc\xc4\x83. \xc3\x8entre aceste limite, \xc8\x9aara Ha\xc8\x9begului corespunde bazinului superior al Streiului, av\xc3\xa2nd lungimea pe axa est-vest de cca 50 km \xc8\x99i o l\xc4\x83\xc8\x9bime de 30-35 km pe axa nord-sud. \xc3\x8en total, din punct de vedere geografic, \xc8\x9aara Ha\xc8\x9begului se intinde pe circa 1300 de km\xc2\xb2. _NEWLINE_Regiunea este drenat\xc4\x83 de r\xc3\xa2urile Strei, R\xc3\xa2u Mare \xc8\x99i Galbena, cu afluen\xc8\x9bii lor. Centrul social \xc8\x99i economic al regiunii este ora\xc8\x99ul Ha\xc8\x9beg._NEWLINE_Accesul \xc3\xaen \xc8\x9aara Ha\xc8\x9begului se face prin trei \xe2\x80\x9epor\xc8\x9bi\xe2\x80\x9d: dinspre ora\xc8\x99ul Simeria, pe valea Streiului; dinspre Banat, pe valea Bistrei, trec\xc3\xa2nd pe la Por\xc8\x9bile de Fier ale Transilvaniei; dinspre municipiul Petro\xc8\x99ani, prin Pasul Meri\xc8\x99or-B\xc4\x83ni\xc8\x9ba ._NEWLINE_Din punct de vedere etnosociologic \xc8\x99i lingvistic \xc8\x9aara Ha\xc8\x9begului este \xc3\xaens\xc4\x83 mai \xc3\xaentins\xc4\x83, ea cuprinz\xc3\xa2nd \xc8\x99i a\xc8\x99ez\xc4\x83rile de pe valea Streiului inferior p\xc3\xa2n\xc4\x83 la v\xc4\x83rsarea acestuia \xc3\xaen Mure\xc8\x99, inclusiv ora\xc8\x99ul C\xc4\x83lan .\n_START_SECTION_\nPerioada preistoric\xc4\x83\n_START_PARAGRAPH_\n\xc3\x8en pe\xc8\x99tera Bordu Mare, pe teritoriul satului ha\xc8\x9began Ohaba-Ponor este atestat\xc4\x83 una dintre cele mai vechi prezen\xc8\x9be ale omului \xc3\xaen Rom\xc3\xa2nia. Este vorba despre c\xc3\xa2teva falange datate \xc3\xaen paleoliticul mijlociu (cca. 100.000-33.000 \xc3\xae.Chr). Tot aici au fost descoperite unelte de cuar\xc8\x9bit \xc8\x99i piese de os prelucrate. O descoperire remarcabil\xc4\x83 o constituite o vatr\xc4\x83 de foc din aceea\xc8\x99i perioad\xc4\x83. Inventarul g\xc4\x83sit \xc3\xaen interiorul \xc8\x99i \xc3\xaen jurul acesteia demonstreaz\xc4\x83 c\xc4\x83 o parte de hran\xc4\x83 era fript\xc4\x83.\n_START_SECTION_\nPerioada dacic\xc4\x83\n_START_PARAGRAPH_\nLa limita vestic\xc4\x83 a \xc8\x9a\xc4\x83rii Ha\xc8\x9begului se afl\xc4\x83 Por\xc8\x9bile de Fier ale Transilvaniei (anticul Tapae), locul unde s-a desf\xc4\x83\xc8\x99urat b\xc4\x83t\xc4\x83lia decisiv\xc4\x83 dintre daci \xc8\x99i romani \xc3\xaen timpul primului r\xc4\x83zboi daco-roman. A fost una dintre cele mai s\xc3\xa2ngeroase b\xc4\x83t\xc4\x83lii din tot \xc8\x99irul de lupte dintre cele dou\xc4\x83 armate. Pe Columna lui Traian romanii apar ca fiind ajuta\xc8\x9bi de Jupiter. Totodat\xc4\x83, este singura scen\xc4\x83 unde apar solda\xc8\x9bi romani r\xc4\x83ni\xc8\x9bi, iar Traian \xc3\xaensu\xc8\x99i \xc3\xae\xc8\x99i rupe hainele pentru a fi folosite ca fe\xc8\x99e. Dup\xc4\x83 victorie, romanii p\xc4\x83trund \xc3\xaen \xc8\x9aara Ha\xc8\x9begului \xc8\x99i prima campanie a r\xc4\x83zboiului din 101-102 se \xc3\xaencheie. _NEWLINE_De remarcat c\xc4\x83 doar la Tapae \xc8\x99i la Cioclovina-Ponorici au fost descoperite fortifica\xc8\x9bii dacice liniare, de baraj. Prima era lung\xc4\x83 de circa 2 km \xc8\x99i bara accesul \xc3\xaen \xc8\x9aara Ha\xc8\x9begului de pe Culoarul Bistrei. A doua m\xc4\x83sura peste 2,5 km \xc8\x99i \xc3\xaenchidea principala cale de acces din \xc8\x9aara Ha\xc8\x9begului spre zona Sarmizegetusei Regia.\n_START_SECTION_\nPerioada roman\xc4\x83\n_START_PARAGRAPH_\nDup\xc4\x83 cucerirea Daciei de c\xc4\x83tre romani, ace\xc8\x99tia au fondat la limita de vest a \xc8\x9a\xc4\x83rii Ha\xc8\x9begului, pe teritoriul actualei comune Sarmizegetusa, capitala provinciei Dacia, Ulpia Traiana Sarmizegetusa. Teritoriul arondat ora\xc8\x99ului roman acoperea practic aproape toat\xc4\x83 depresiunea Ha\xc8\x9begului. Metropola roman\xc4\x83 a avut ca nucleu castrul Legiunii a IV-a Flavia Felix, sta\xc8\x9bionat\xc4\x83 aici probabil \xc3\xaenc\xc4\x83 de la sf\xc3\xa2r\xc8\x99itul primului r\xc4\x83zboi daco-roman (102)\n_START_SECTION_\nPerioada medieval\xc4\x83\n_START_PARAGRAPH_\nDup\xc4\x83 retragerea roman\xc4\x83 \xc3\xaen 271, timp de aproape o mie de ani, nu exist\xc4\x83 izvoare scrise privind istoria \xc8\x9a\xc4\x83rii Ha\xc8\x9begului. Istoricul Radu Popa apreciaz\xc4\x83 c\xc4\x83 \xe2\x80\x9eal\xc4\x83turi de celelalte teritorii rom\xc3\xa2ne\xc8\x99ti \xc8\x99i poate chiar mai mult dec\xc3\xa2t ele, datorit\xc4\x83 antecedentelor \xc8\x99i situ\xc4\x83rii sale geografice centrale, \xc8\x9aara Ha\xc8\x9begului a parcurs principalele etape de dezvoltare istoric\xc4\x83 a societ\xc4\x83\xc8\x9bii daco-romane \xc8\x99i apoi rom\xc3\xa2ne\xc8\x99ti\xe2\x80\x9d.  _NEWLINE_\xc8\x98i al\xc8\x9bi istorici opineaz\xc4\x83 c\xc4\x83 \xc8\x9aara Ha\xc8\x9begului a fost una din \xe2\x80\x9epepinierele\xe2\x80\x9d din care s-a dezvoltat societatea medieval\xc4\x83 rom\xc3\xa2neasc\xc4\x83. De altfel, la Streis\xc3\xa2ngeorgiu, acum cartier al ora\xc8\x99ului C\xc4\x83lan, \xc3\xaen zona de influen\xc8\x9b\xc4\x83 a \xc8\x9a\xc4\x83rii Ha\xc8\x9begului, se g\xc4\x83se\xc8\x99te cea mai veche biseric\xc4\x83 rom\xc3\xa2neasc\xc4\x83, datat\xc4\x83 \xc3\xaen prima jum\xc4\x83tate a secolului al XII-lea. _NEWLINE_Limitele ipotetice ale ducatului lui Glad indic\xc4\x83 faptul c\xc4\x83 acesta ar fi cuprins \xc8\x99i \xc8\x9aara Ha\xc8\x9begului . Prima atestare documentar\xc4\x83 a \xc8\x9a\xc4\x83rii Ha\xc8\x9begului (\xc3\xaen original terra Harszoc), dateaz\xc4\x83 \xc3\xaens\xc4\x83 doar din 1247, fiind vorba despre celebra Diplom\xc4\x83 a Cavalerilor Ioani\xc8\x9bi, care precizeaz\xc4\x83: \xe2\x80\x9e\xc8\x98i mai \xc3\xaeng\xc4\x83duim ca jum\xc4\x83tate din toate veniturile \xc8\x99i foloasele ce se vor str\xc3\xa2nge pe seama regelui de la olatii ce locuiesc \xc3\xaen \xc8\x9bara Lytua, \xc3\xaen afar\xc4\x83 de \xc8\x9bara Ha\xc8\x9begului cu cele ce \xc8\x9bin de ea, s\xc4\x83 le culeag\xc4\x83 sus zisa cas\xc4\x83.\xe2\x80\x9d Se constat\xc4\x83 astfel c\xc4\x83, la acea vreme, \xc8\x9aara Ha\xc8\x9begului f\xc4\x83cea parte din voievodatul lui Litovoi (\xc8\x9aara Lytua) cu nucleul \xc3\xaen nordul Olteniei. Este de presupus, dat\xc4\x83 fiind sintagma \xe2\x80\x9ecu cele ce \xc8\x9bin de ea\xe2\x80\x9d c\xc4\x83 acest \xc8\x9binut beneficia de un statut privilegiat \xc3\xaen cadrul voievodatului lui Litovoi.  _NEWLINE__NEWLINE_Unii autori consider\xc4\x83 c\xc4\x83 legenda \xe2\x80\x9edesc\xc4\x83lecatului\xe2\x80\x9d din Transilvania a \xc8\x9a\xc4\x83rii Rom\xc3\xa2ne\xc8\x99ti ar avea la baz\xc4\x83 o mutare peste Carpa\xc8\x9bi a unor familii conduc\xc4\x83toare din \xc8\x9aara Ha\xc8\x9begului. Un argument \xc3\xaen acest sens este faptul c\xc4\x83 numele Basarab, posibil de origine cuman\xc4\x83, al fondatorului primei dinastii muntene, se \xc3\xaent\xc3\xa2lne\xc8\x99te frecvent \xc3\xaen \xc8\x9aara Ha\xc8\x9begului \xc3\xaen secolul al XIII-lea.  _NEWLINE_Momentul 1247 marcheaz\xc4\x83 \xc3\xaenceputul desprinderii \xc8\x9a\xc4\x83rii Ha\xc8\x9begului de voievodatul lui Litovoi \xc8\x99i al integr\xc4\x83rii sale \xc3\xaen Regatul Ungar . Procesul nu decurge pa\xc8\x99nic \xc3\xaen totalitate. Astfel, \xc3\xaen anul 1277, un voievod pe nume Litovoi (identic cu cel de la 1247 sau un urma\xc8\x99 al s\xc4\x83u), opune rezisten\xc8\x9b\xc4\x83 armat\xc4\x83 regelui ungar \xc3\xaen \xc8\x9aara Ha\xc8\x9begului . Voievodul moare iar fratele s\xc4\x83u, B\xc4\x83rbat, cade prizonier, r\xc4\x83scump\xc4\x83r\xc3\xa2ndu-se ulterior, cu pre\xc8\x9bul pl\xc4\x83\xc8\x9bii unui tribut c\xc4\x83tre coroana ungar\xc4\x83. Aceste evenimente au r\xc4\x83mas \xc3\xaen memoria locurilor p\xc3\xa2n\xc4\x83 \xc3\xaen ziua de ast\xc4\x83zi, dovad\xc4\x83 fiind numele localit\xc4\x83\xc8\x9bii  R\xc3\xa2u B\xc4\x83rbat, din \xc8\x9aara Ha\xc8\x9begului. _NEWLINE_\xc3\x8en secolele XIII-XV, procesul integr\xc4\x83rii \xc8\x9a\xc4\x83rii Ha\xc8\x9begului \xc3\xaen Regatul Ungariei se finalizeaz\xc4\x83, iar puterea este exercitat\xc4\x83 \xc3\xaen numele regelui de c\xc4\x83tre castelanul de Ha\xc8\x9beg, care c\xc3\xa2teodat\xc4\x83 a fost una \xc8\x99i aceea\xc8\x99i persoan\xc4\x83 cu vicevoievodul Transilvaniei  .\n_START_SECTION_\nCnezii ha\xc8\x9begani\n_START_PARAGRAPH_\nCnezatele, forma\xc8\x9biuni feudale timpurii, au func\xc8\x9bionat \xc3\xaen \xc8\x9aara Ha\xc8\x9begului p\xc3\xa2n\xc4\x83 \xc3\xaen secolele XIII-XIV, c\xc3\xa2nd regiunea este  integrat\xc4\x83 administrativ \xc3\xaen Regatul Ungariei. Istoricul Radu Popa a identificat 11 \xe2\x80\x9emari cnezate\xe2\x80\x9d ha\xc8\x9begane , structuri teritoriale asem\xc4\x83nate de autor cu \xe2\x80\x9ecnezatele de vale\xe2\x80\x9d maramure\xc8\x99ene. _NEWLINE_\xc8\x9ainutul ha\xc8\x9began \xc8\x99i-a p\xc4\x83strat o anumit\xc4\x83 autonomie pe aproape tot parcursul Evului Mediu. Adun\xc4\x83rile cneziale au continuat s\xc4\x83 func\xc8\x9bioneze, cu drept de judecat\xc4\x83 (a\xc8\x99a numita democra\xc8\x9bie ha\xc8\x9began\xc4\x83), p\xc3\xa2n\xc4\x83 \xc3\xaen secolele XIV-XV, iar cnezii ha\xc8\x9begani formau un corp distinct \xc3\xaen cadrul armatei transilv\xc4\x83nene  . _NEWLINE_Din r\xc3\xa2ndul cnezilor ha\xc8\x9begani s-au ridicat, prin catolicizare \xc8\x99i maghiarizare, familii aristocratice de prestigiu ale Ungariei \xc8\x99i Transilvaniei medievale, cum sunt Kendeffy (C\xc3\xa2nde) sau Kenderessy (C\xc3\xa2ndre\xc8\x99). _NEWLINE_Majoritatea istoricilor consider\xc4\x83 c\xc4\x83 \xc8\x99i ilustra familie a Corvinilor \xc3\xae\xc8\x99i are originile tot \xc3\xaen \xc8\x9aara Ha\xc8\x9begului ,,._NEWLINE_Eruditul Anton Verantius, \xc3\xaen jur de 1550, scria c\xc4\x83 Transilvania \xe2\x80\x9eeste locuit\xc4\x83 de o tripl\xc4\x83 na\xc8\x9biune, secuii, ungurii, sa\xc8\x99ii; a\xc8\x99 ad\xc4\x83uga totu\xc8\x99i \xc8\x99i pe rom\xc3\xa2ni, care, de\xc8\x99i \xc3\xaei ajung u\xc8\x99or la num\xc4\x83r pe ceilal\xc8\x9bi, totu\xc8\x99i nu au nici o libertate, nici o nobilime, nici un drept  al lor, afar\xc4\x83 de un num\xc4\x83r mic, locuind \xc3\xaen districtul Ha\xc8\x9beg (...) \xc8\x99i care, pe vremea lui loan de Hunedoara, (...)  au dob\xc3\xa2ndit noble\xc8\x9bea, pentru c\xc4\x83 \xc3\xaentotdeauna au luat parte neobosit la lupta \xc3\xaempotriva turcilor\xe2\x80\x9d (Cf. Maria Holban, \xe2\x80\x9eC\xc4\x83l\xc4\x83tori despre \xc8\x9a\xc4\x83rile Rom\xc3\xa2ne\xe2\x80\x9d, vol. I, Bucure\xc8\x99ti, 1968)\n_START_SECTION_\nPerioad\xc4\x83 imperial\xc4\x83\n_START_PARAGRAPH_\n\xc3\x8enc\xc4\x83 de la \xc3\xaenceputul secolului al XVIII-lea districtul Ha\xc8\x9begului, cu centrul s\xc4\x83u, ora\xc8\x99ul Ha\xc8\x9beg, se afirm\xc4\x83 ca un nucleu al mi\xc8\x99c\xc4\x83rii de emancipare a rom\xc3\xa2nilor din Transilvania. Astfel, a doua diplom\xc4\x83 a unirii dintre Biserica Ortodox\xc4\x83 din Ardeal \xc8\x99i Biserica Catolic\xc4\x83, emis\xc4\x83 \xc3\xaen 1701 prevedea ridicarea de \xc8\x99coli pentru rom\xc3\xa2ni la Alba Iulia, F\xc4\x83g\xc4\x83ra\xc8\x99 \xc8\x99i Ha\xc8\x9beg . Ulterior, \xc3\xaen memoriul Supplex Libbellus, \xc3\xaenaintat \xc3\xaen 1740 de Inochentie Micu \xc3\xaemp\xc4\x83r\xc4\x83tesei Maria Tereza, se arat\xc4\x83 c\xc4\x83, de\xc8\x99i rom\xc3\xa2nii locuiesc districte \xc3\xaentregi, precum F\xc4\x83g\xc4\x83ra\xc8\x99, Chioar, Ha\xc8\x9beg, ei nu au func\xc8\x9bionari din s\xc3\xa2nul lor, iar \xc3\xaentr-un memoriu \xc3\xaenaintat \xc3\xaen 1747  de mai mul\xc8\x9bi clerici greco-catolici cur\xc8\x9bii vieneze, se cer dreg\xc4\x83tori rom\xc3\xa2ni \xc3\xaen cele trei districte ._NEWLINE_\xc3\x8en 1764, o parte a \xc8\x9a\xc4\x83rii Ha\xc8\x9begului a fost militarizat\xc4\x83, \xc3\xaen cadrul Regimentului I de Grani\xc8\x9b\xc4\x83, cu sediul la Orlat . Dou\xc4\x83 companii ale acestei structuri militare \xc8\x99i-au avut sediul \xc3\xaen \xc8\x9aara Ha\xc8\x9begului, la Ha\xc8\x9beg (compania II), respectiv la R\xc3\xa2u Alb (compania III) .  _NEWLINE_Perioada \xc3\xaen care \xc8\x9aara Ha\xc8\x9begului face parte din grani\xc8\x9ba militar\xc4\x83 coincide cu o dezvoltare f\xc4\x83r\xc4\x83 precedent a ora\xc8\x99ului Ha\xc8\x9beg. Astfel, dac\xc4\x83 \xc3\xaen 1785-1786 acesta num\xc4\x83ra doar 400 de locuitori, \xc3\xaen mai pu\xc8\x9bin de 50 de ani popula\xc8\x9bia cre\xc8\x99te de zece ori, ajung\xc3\xa2nd \xc3\xaen 1829-1831 la 4.000 de persoane, cifr\xc4\x83 care f\xc4\x83cea din Ha\xc8\x9beg cel mai mare ora\xc8\x99 al comitatului Hunedoara, mai mare dec\xc3\xa2t capitala comitatului, Deva, dar \xc8\x99i dec\xc3\xa2t unele din ora\xc8\x99ele libere rege\xc8\x99ti, cum ar fi Alba Iulia sau Sebe\xc8\x99. _NEWLINE_Tot din perioada imperial\xc4\x83 dateaz\xc4\x83 o serie de conace dintre care unele au ajuns de dimensiunile unor castele, cum sunt cel de la N\xc4\x83la\xc8\x9b-Vad (ora\xc8\x99ul Ha\xc8\x9beg), sau S\xc4\x83cel, ultimul apar\xc8\x9bin\xc3\xa2nd celebrei familii nobiliare Nopcsa iar primul familiei Fay. Ambele, dupa ce au fost scoli ajutatoare pentru copii, sunt \xc3\xaen acest moment \xc3\xaentr-o stare grav\xc4\x83 de degradare.[47] Conace din aceast\xc4\x83 perioad\xc4\x83 mai exist\xc4\x83 \xc3\xaen comuna G-ral Berthelot sau \xc3\xaen Pe\xc8\x99teana . \xc8\x98i castelul Kendeffy din S\xc3\xa2nt\xc4\x83m\xc4\x83ria-Orlea a primit actuala \xc3\xaenf\xc4\x83\xc8\x9bi\xc8\x99are tot \xc3\xaen aceast\xc4\x83 perioad\xc4\x83, \xc3\xaen 1782.\n_START_SECTION_\nCetatea regal\xc4\x83 a Ha\xc8\x9begului\n_START_PARAGRAPH_\nDe dimensiuni modeste, \xc3\xaen fapt doar un turn hexagonal cu latura de 6,2-6,3 metri, \xc3\xaenconjurat de un \xc8\x99an\xc8\x9b de ap\xc4\x83rare \xc8\x99i un val de p\xc4\x83m\xc3\xa2nt, cetatea de la Ha\xc8\x9beg a avut \xc3\xaen perioada medieval\xc4\x83 principalul rol militar \xc8\x99i politic \xc3\xaen \xc8\x9aara Ha\xc8\x9begului . Fortifica\xc8\x9bia este situat\xc4\x83 la circa patru kilometri de ora\xc8\x99ul Ha\xc8\x9beg, pe teritoriul satului Subcetate, din hotarul comunei S\xc3\xa2nt\xc4\x83m\xc4\x83rie-Orlea. Ast\xc4\x83zi este doar o ruin\xc4\x83, relativ greu accesibil\xc4\x83. _NEWLINE_Cetatea Ha\xc8\x9begului este atestat\xc4\x83 documentar doar la 1317, dar studii recente \xc3\xaenclin\xc4\x83 spre o datare a acesteia apropiat\xc4\x83 de prima atestare documentar\xc4\x83 a \xc8\x9a\xc4\x83rii Ha\xc8\x9begului (1247). Pentru aceast\xc4\x83 datare pledeaz\xc4\x83 atestarea documentar\xc4\x83 a unui comite de Ha\xc8\x9beg, la 1276, dar, mai ales, similitudinile dintre turnul de la Ha\xc8\x9beg \xc8\x99i cel al cet\xc4\x83\xc8\x9bii regale a Visegrad-ului, ridicat la 1256. _NEWLINE_Cetatea Ha\xc8\x9begului era locul de unde castelanul administra teritoriul districtului ha\xc8\x9began, \xc3\xaen numele regalit\xc4\x83\xc8\x9bii ungare. Date fiind dimensiunile reduse ale cet\xc4\x83\xc8\x9bii \xc8\x99i men\xc8\x9bionarea frecvent\xc4\x83 a unui sediu administrativ al autorit\xc4\x83\xc8\x9bilor regale \xc3\xaen t\xc3\xa2rgul Ha\xc8\x9begului, precum \xc8\x99i a func\xc8\x9biei de vicecastelan, istoricii dau ca sigur\xc4\x83 dublarea acestei fortifica\xc8\x9bii de o construc\xc8\x9bie aflat\xc4\x83 \xc3\xaen t\xc3\xa2rg, care nu a fost identificat\xc4\x83 \xc3\xaenc\xc4\x83 pe teren .\n_START_SECTION_\nEconomie\n_START_PARAGRAPH_\nDup\xc4\x83 schimbarea de regim din 1989, \xc8\x9aara Ha\xc8\x9begului a fost puternic afectat\xc4\x83 de pr\xc4\x83bu\xc8\x99irea industriei din zonele adiacente: cea siderugic\xc4\x83 \xc3\xaen Hunedoara \xc8\x99i C\xc4\x83lan \xc8\x99i cea minier\xc4\x83 din Valea Jiului. \xc8\x98omajul \xc3\xaen zon\xc4\x83 este cel mai ridicat din jude\xc8\x9bul Hunedoara : peste 1500 de \xc8\x99omeri \xc3\xaen ora\xc8\x99ul Ha\xc8\x9beg \xc3\xaen august 2008. _NEWLINE_\xc3\x8en ultimii ani se constat\xc4\x83 a ameliorare a situa\xc8\x9biei economice. Astfel, ora\xc8\x99ul Ha\xc8\x9beg era, \xc3\xaen 2006, cel mai mic ora\xc8\x99 din \xc8\x9bar\xc4\x83 \xc3\xaen care un mare retailer, grupulTengelmann, a deschis un supermarket - Plus Discount - \xc3\xaen urma unei investi\xc8\x9bii de 1,5 milioane de euro . A urmat \xc3\xaen 2007 un supermarket SPAR, reprezent\xc3\xa2nd o investi\xc8\x9bie de 2,2 milioane de euro. Acesta a fost preluat ulterior de re\xc8\x9beaua Billa._NEWLINE_Cele mai importante activit\xc4\x83\xc8\x9bi economice din zon\xc4\x83 sunt desf\xc4\x83\xc8\x99urate de Sucursala Ha\xc8\x9beg a SC Hidroelectrica SA, care coordoneaz\xc4\x83 activitatea celor 12 microhidrocentrale de pe R\xc3\xa2u Mare, de Sucursala R\xc3\xa2u Mare a SC Hidroconstruc\xc8\x9bia SA \xc8\x99i de fabrica de bere din Ha\xc8\x9beg a grupului Brau Union. \xc3\x8en afara acestora, mai exist\xc4\x83 firme de \xc3\xaembuteliat gaz lichefiat, construc\xc8\x9bii civile, confec\xc8\x9bionarea de t\xc3\xa2mpl\xc4\x83rie din aluminiu \xc8\x99i PVC, firme de exploatare forestier\xc4\x83._NEWLINE_Capitalul str\xc4\x83in este prezent printr-o fabric\xc4\x83 francez\xc4\x83 de prelucrare a melcilor \xc8\x99i una italian\xc4\x83 care se ocup\xc4\x83 cu achizi\xc8\x9bionarea \xc8\x99i prelucrarea ciupercilor _NEWLINE_Turismul cunoa\xc8\x99te de asemenea o revigorare, mai ales \xc3\xaen zona de vest a \xc8\x9a\xc4\x83rii Ha\xc8\x9begului, \xc3\xaen comunele R\xc3\xa2u de Mori \xc8\x99i Sarmizegetusa func\xc8\x9bion\xc3\xa2nd numeroase pensiuni turistice. Cabane exist\xc4\x83 la Gura Zlata, R\xc3\xa2u\xc8\x99or, Pietrele \xc8\x99i Rotunda (amenajat\xc4\x83 pentru Ceau\xc8\x99escu).\n_START_SECTION_\nInfrastructur\xc4\x83\n_START_PARAGRAPH_\nPotrivit statisticilor citate de Consiliul Jude\xc8\x9bean Hunedoara , re\xc8\x9beaua rutier\xc4\x83 a T\xc4\x83rii Ha\xc8\x9begului este format\xc4\x83 din 400 km de drumuri publice \xc8\x99i 300 km de str\xc4\x83zi or\xc4\x83\xc8\x99ene\xc8\x99ti \xc8\x99i comunale. \xc3\x8en 2007 a fost dat\xc4\x83 \xc3\xaen folosin\xc8\x9b\xc4\x83 centura de ocolire a Ha\xc8\x9begului, traficul pe ruta Valea Jiului - Culoarul IV Pan European (DN 66) fiind scos din ora\xc8\x99. Infrastructura feroviar\xc4\x83 \xc3\xaensumeaz\xc4\x83 49 de km de cale ferat\xc4\x83 afla\xc8\x9bi \xc3\xaen exploatare. Cea mai important\xc4\x83 este calea ferat\xc4\x83 dubl\xc4\x83 electrificat\xc4\x83 Subcetate-Pui-Baru-B\xc4\x83ni\xc8\x9ba, care leag\xc4\x83 magistrala de pe Valea Mure\xc8\x99ului cu Valea Jiului .\n_START_SECTION_\nAmenajarea hidroenergetic\xc4\x83\n_START_PARAGRAPH_\nUnul din principalele cursuri de ap\xc4\x83 care dreneaz\xc4\x83 \xc8\x9aara Ha\xc8\x9begului,  R\xc3\xa2u Mare, a fost obiectul unei amenaj\xc4\x83ri hidroenergetice masive. Lucr\xc4\x83rile au \xc3\xaenceput \xc3\xaen anii \'70 \xc8\x99i s-au \xc3\xaencheiat abia \xc3\xaen ultimul deceniu al secolului trecut. _NEWLINE_Principalul obiectiv al amenaj\xc4\x83rii este barajul de la Gura Apei, situat \xc3\xaen Parcul Na\xc8\x9bional Retezat._NEWLINE_Barajul, aflat pe traseul dintre cabanele Gura Zlata \xc8\x99i Rotunda, are o \xc3\xaen\xc4\x83l\xc8\x9bime de 168 de metri, fiind unul dintre cele mai \xc3\xaenalte baraje de arocamente din Europa. Centrala electric\xc4\x83 subteran\xc4\x83 de la Gura Apei are o putere de 335 MW. _NEWLINE_Dup\xc4\x83 ie\xc8\x99irea R\xc3\xa2ului Mare din mun\xc8\x9bi, cursul acestuia prin \xc8\x9aara Ha\xc8\x9begului a fost regularizat, fiind realizate mai multe baraje de mici dimensiuni, cu lacurile de acumulare aferente, \xc3\xaen apropierea localit\xc4\x83\xc8\x9bilor Ostrov, S\xc3\xa2npetru \xc8\x99i S\xc3\xa2nt\xc4\x83m\xc4\x83ria Orlea._NEWLINE_Amenajarea hidroenergetic\xc4\x83 R\xc3\xa2u Mare-Retezat a fost una dintre marile lucr\xc4\x83ri hidroenergetice realizate \xc3\xaen Rom\xc3\xa2nia \xc3\xaen perioada regimului comunist. Centrul acestuia a fost colonia Brazi, situat\xc4\x83 chiar la ie\xc8\x99irea R\xc3\xa2ului Mare din munte. _NEWLINE_Filmul \xe2\x80\x9eUn petic de cer\xe2\x80\x9d (1983, regia Francisc Munteanu) a fost inspirat de activitatea de pe acest \xc8\x99antier. Fostele bar\xc4\x83ci ale muncitorilor au fost renovate, func\xc8\x9bion\xc3\xa2nd acum ca centru de conferin\xc8\x9be al SC Hidroconstruc\xc8\x9bia SA.\n_START_SECTION_\nPopula\xc8\x9bia\n_START_PARAGRAPH_\nPotrivit Recens\xc4\x83m\xc3\xa2ntului Popula\xc8\x9biei din 2002 ora\xc8\x99ul Ha\xc8\x9beg \xc8\x99i cele 10 comune care se afl\xc4\x83 \xc3\xaen Depresiunea Ha\xc8\x9begului num\xc4\x83rau \xc3\xaen total 36.090 de locuitori. Majoritatea cov\xc3\xa2r\xc8\x99itoare a popula\xc8\x9biei o formeaz\xc4\x83 rom\xc3\xa2nii, dar exist\xc4\x83 \xc8\x99i mici comunit\xc4\x83\xc8\x9bi de maghiari (430 de persoane \xc3\xaen total), cea mai mare fiind \xc3\xaen ora\xc8\x99ul Ha\xc8\x9beg (303 persoane). \xc8\x9aiganii sunt prezen\xc8\x9bi, de asemenea, \xc3\xaen mai multe localit\xc4\x83\xc8\x9bi, num\xc4\x83r\xc3\xa2nd 468 de persoane \xc3\xaen total. _NEWLINE_Un caz aparte \xc3\xael constituie muribunda minoritate italian\xc4\x83. \xc3\x8en 2002 mai tr\xc4\x83iau doar 37 de italieni dintr-o comunitate alt\xc4\x83dat\xc4\x83 prosper\xc4\x83 \xc8\x99i numeroas\xc4\x83, venit\xc4\x83 aici din nordul Italiei, ca t\xc4\x83ietori de lemne .\n_START_SECTION_\nReligie\n_START_PARAGRAPH_\nMajoritatea localit\xc4\x83\xc8\x9bilor ha\xc8\x9begane au fost din cele mai vechi timpuri ortodoxe, cu excep\xc8\x9bia a\xc8\x99ez\xc4\x83rilor de \xe2\x80\x9eoaspe\xc8\x9bi regali\xe2\x80\x9d (catolici) de la Ha\xc8\x9beg \xc8\x99i S\xc3\xa2nt\xc4\x83m\xc4\x83ria-Orlea. C\xc4\x83tre sf\xc3\xa2r\xc8\x99itul secolului XVII, \xc3\xaen perioada principilor calvini ai Transilvaniei Gheorghe R\xc3\xa1k\xc3\xb3czi al II-lea \xc8\x99i Mihai Apafi I, o parte a ha\xc8\x9beganilor trece la calvinism. O dat\xc4\x83 cu \xc3\xaenfiin\xc8\x9barea grani\xc8\x9bei militare, \xc3\xaen 1765, satele arondate acesteia trec la greco-catolicism . Dup\xc4\x83 scoaterea \xc3\xaen afara legii a acestei confesiuni, \xc3\xaen 1948, majoritatea redevine ortodox\xc4\x83.\n_START_SECTION_\nTradi\xc8\x9bii\n_START_PARAGRAPH_\nPortul popular \xc3\xaen \xc8\x9aara Ha\xc8\x9begului a disp\xc4\x83rut din uzul zilnic. B\xc4\x83rba\xc8\x9bii purtau pantaloni lungi, curea lat\xc4\x83 \xc8\x99i laib\xc4\x83r iar femeile c\xc4\x83ma\xc8\x99\xc4\x83, opreg, catrin\xc8\x9b\xc4\x83 \xc8\x99i pieptar. Pe cap, femeile purtau broboade lungi, ce at\xc3\xa2rnau, pe spate, p\xc3\xa2n\xc4\x83 aproape de c\xc4\x83lc\xc3\xa2ie. La g\xc3\xa2t aveau salbe de bani sau m\xc4\x83rgele iar \xc3\xaen fa\xc8\x9b\xc4\x83 \xc8\x99i \xc3\xaen spate purtau fote, de obicei negre . _NEWLINE_\xc3\x8en prezent portul popular ha\xc8\x9began mai poate fi admirat doar la nedeie, s\xc4\x83rb\xc4\x83tori populare care au loc \xc3\xaen toate comunele din \xc8\x9aara Ha\xc8\x9begului. Un mic muzeu al portului \xc8\x99i tradi\xc8\x9biilor ha\xc8\x9begane func\xc8\x9bioneaz\xc4\x83 \xc3\xaen centrul ora\xc8\x99ului Ha\xc8\x9beg, \xc3\xaen incinta casei de cultur\xc4\x83. _NEWLINE_Parade ale portului popular local au loc cu ocazia \xe2\x80\x9eZilelor Ha\xc8\x9begului\xe2\x80\x9d, care se organizeaz\xc4\x83 de obicei \xc3\xaen lunile iulie sau august. Cel mai important t\xc3\xa2rg tradi\xc8\x9bional are loc anual la \xc3\xaenceputul lunii mai, \xc3\xaen comuna Pui, \xc8\x99i se \xc3\xaentinde de-a lungul DN 66, pe toat\xc4\x83 por\xc8\x9biunea pe care acesta str\xc4\x83bate comuna._NEWLINE_Alte elemente etnografice importante sunt muzica tradi\xc8\x9bional\xc4\x83 - \xe2\x80\x9eHa\xc8\x9begana\xe2\x80\x9d - dar \xc8\x99i buc\xc4\x83t\xc4\x83ria specific\xc4\x83, \xc3\xaen special vir\xc8\x99li (c\xc3\xa2rn\xc4\x83ciori pican\xc8\x9bi din carne de oaie \xc8\x99i/sau capr\xc4\x83) de S\xc4\x83la\xc8\x99u de Sus .\n_START_SECTION_\nDinozaurii pitici\n_START_PARAGRAPH_\n\xc8\x9aara Ha\xc8\x9begului a ajuns notorie pe plan mondial datorit\xc4\x83 dinozaurilor pitici care au populat zona - pe atunci o insul\xc4\x83 \xc3\xaen Marea Tetis - \xc3\xaen perioada cretacicului. Discovery Channel \xc8\x99i alte posturi interna\xc8\x9bionale de televiziune au difuzat \xc3\xaen ultimii ani mai multe documentare consacrate acestor dinozauri de dimensiuni reduse. _NEWLINE_Primele cercetari asupra dinozaurilor din zona Ha\xc8\x9begului au fost facute de baronul Franz Nopcsa (1815-1904), dup\xc4\x83 ce sora sa, Elek Nopcsa, a descoperit \xc3\xaen 1895, fosilele unor reptile \xc3\xaen jurul castelului familiei din S\xc3\xa2npetru. Cercetarile au fost reluate abia \xc3\xaen anul 1977 de c\xc4\x83tre paleontologul Dan Grigorescu, de la Facultatea de Geologie a Universit\xc4\x83\xc8\x9bii din Bucure\xc8\x99ti._NEWLINE_\xc3\x8en prezent, se cunosc zece specii diferite de dinozauri din \xc8\x9aara Hategului, alaturi de zece alte vertebrate, peste 20 de specii de gastropode, zece specii de ostracode \xc8\x99i peste 30 de specii diferite de plante.  _NEWLINE_Speciali\xc8\x99tii explic\xc4\x83 talia redus\xc4\x83 a dinozaurilor ha\xc8\x9begani prin condi\xc8\x9biile geografice de acum 65 de milioane de ani, c\xc3\xa2nd \xc8\x9aara Ha\xc8\x9begului era o insul\xc4\x83. Dinozaurii de aici s-au adaptat spa\xc8\x9biului izolat \xc8\x99i redus ca dimensiuni \xc3\xaen care evoluau, fapt care a determinat reducerea dimensiunilor reptilelor, prin fenomenul numit \xe2\x80\x9enanism insular\xe2\x80\x9d.\n_START_SECTION_\nCitate despre \xc8\x9aara Ha\xc8\x9begului\n_START_PARAGRAPH_\n\xe2\x80\x9e[\xc8\x9aara Ha\xc8\x9begului] \xc3\xaentrune\xc8\x99te \xc3\xaen sine tot ce are Ardealul mai bun \xc8\x99i mai frumos.\xe2\x80\x9d (Ion Pop Reteganu)_NEWLINE_\xe2\x80\x9eDintre toate regiunile locuite ast\xc4\x83zi de rom\xc3\xa2ni la nord de Dun\xc4\x83re, B\xc4\x83natul \xc8\x99i Oltenia, cu prelungirea lor cea comun\xc4\x83 \xc3\xaen \xc8\x9bara Ha\xc8\x9begului, sunt singurele care reprezint\xc4\x83 o continuitate ne\xc3\xaentrerupt\xc4\x83 geografico-istoric\xc4\x83 a neamului rom\xc3\xa2nesc-un cuib de unde se romanizau treptat \xc8\x9b\xc4\x83rile spre apus, spre criv\xc4\x83\xc8\x9b \xc8\x99i spre r\xc4\x83s\xc4\x83rit, ba indirect \xc8\x99i cele de peste Dun\xc4\x83re, cuibul mereu desc\xc4\x83rc\xc3\xa2ndu-\xc8\x99i prinosul, dar r\xc4\x83m\xc3\xa2n\xc3\xa2nd totdeauna plin.\xe2\x80\x9d (Bogdan Petriceicu Hasdeu)_NEWLINE_\xe2\x80\x9eIat\xc4\x83 giganticul Retezat limpede \xc8\x99i aeric. Iat\xc4\x83 umerii mun\xc8\x9bilor, iat\xc4\x83 poalele, iat\xc4\x83 \xc8\x99esul, iat\xc4\x83 Valea Ha\xc8\x9begului.\xe2\x80\x9d (Aron Densu\xc8\x99ianu)_NEWLINE_\xe2\x80\x9eProbabil c\xc4\x83 nu exist\xc4\x83 \xc3\xaen Rom\xc3\xa2nia un perimetru a\xc8\x99a de restr\xc3\xa2ns care s\xc4\x83 concentreze at\xc3\xa2t de multe lucruri de v\xc4\x83zut \xc8\x99i admirat.\xe2\x80\x9d (Adrian Andrei Rusu)_NEWLINE_\xe2\x80\x9eCercet\xc4\x83rile privind formarea poporului \xc8\x99i limbii rom\xc3\xa2ne, ca \xc8\x99i \xc3\xaenceputurile vie\xc8\x9bii statale rom\xc3\xa2ne\xc8\x99ti, au \xc3\xaen \xc8\x9aara Ha\xc8\x9begului semnifica\xc8\x9bii aparte.\xe2\x80\x9d (Radu Popa)_NEWLINE_\xe2\x80\x9eBisericile de la S\xc3\xa2nt\xc4\x83m\xc4\x83ria Orlea, Ostrov, Col\xc8\x9b, Strei \xc8\x99i mai ales cea de la Densu\xc8\x99 dep\xc4\x83\xc8\x99esc ca importan\xc8\x9b\xc4\x83 spiritual\xc4\x83 m\xc4\x83n\xc4\x83stirile Moldovei, pentru c\xc4\x83 atest\xc4\x83 vechimea credin\xc8\x9bei ortodoxe pe meleagurile rom\xc3\xa2ne\xc8\x99ti.\xe2\x80\x9d (Dorin Alicu)_NEWLINE_\xe2\x80\x9eAdev\xc4\x83rat\xc4\x83 capodoper\xc4\x83 a naturii\xe2\x80\x9d (Ion Conea)_NEWLINE_"Cine este stapan pe sine pretuieste mai mult decat cel ce cucereste cetati." # Regele Solomon ben David._NEWLINE_"Eu sunt painea vietii, cine vine la mine nu va flamanzi niciodata." # Domnul I[i]sus Hristos Dumnezeu._NEWLINE_\xe2\x80\x9eUna din cele mai frumoase priveli\xc8\x99ti de poesie ale p\xc4\x83m\xc3\xa2ntului rom\xc3\xa2nesc\xe2\x80\x9d (Ovid Densusianu)'